Foran sig har danskeren for tredje gang i træk holdkammeraten Timo Scheider, der det meste af dagen havde svært ved at matche de bedste. I allersidste forsøg fyrede tyskeren imidlertid en fantomtid af, som ingen af de andre topkørere kunne matche. - Der var varmt i Toscana i dag, så det var et spørgsmål om at få den rette temperatur i dækkene til sidst. Vi skulle have været lidt mere aggressive, men de første to sessioner var gået strygende, så vi ændrede ikke på dæktrykket. Men en tredjeplads giver stadig muligheder for avancement, så jeg ser optimistisk på løbet i morgen, siger Tom Kristensen. Audi formåede trods tyve kilo ekstra succesballast at få tre mand med på de første to rækker, hvilket var endnu et bevis for, at mærket med de fire ringe har fået bygget en rigtig god DTM-racer i år. Til gengæld betyder de tyve kilo ekstra et øget slid på dækkene, så søndagens løb bliver ikke kun et spørgsmål om at køre de hurtigste omgange. Lige så afgørende bliver det at passe på dækkene, så de er konstant hurtige. Resultat af lørdagens kvalifikation, Mugello: 1. Timo Scheider, Audi 1:43.079 2. Jamie Green, Mercedes 1:43.401  +0.322 3. Tom Kristensen, Audi 1:43.420  +0.341

Opsummering:
Den danske DTM-kører Tom Kristensen var gennem lørdagens tre kvalifikations-sessioner på Mugello-banen konstant blandt de tre hurtigste, men det førte i sidste ende alligevel kun til netop en tredjeplads.